Boževac (Malo Crniće)

**Boževac** je naselje u Srbiji u opštini Malo Crniće u Braničevskom okrugu. Prema popisu iz 2002. bilo je 1788 stanovnika (prema popisu iz 1991. bilo je 2480 stanovnika).

## Historija
Boževac je selo nedaleko od Požarevca i reke Mlave. To ratarsko naselje na rubu Stiške ravnice jedan je od značajnijih trgovačkih i zanatskih centara i raskršća ovog kraja početkom 20. veka. Prvi podaci o Boževcu datiraju iz 16. veka tačnije iz jednog Turskog teftera iz 1542. godine, koji je izdala Mađarska akademija nauka i tada broji 9 domova. 1718. godine Austrija okupira ove krajeve i vrši popis naselja i stanovništva koji otkriva nenaseljenost ovog područja. U tom popisu Boževac broji 11 domova. Tokom 19. veka počinje intenzivnije naseljavanje mesta. Popis iz 1820. godine registruje 113 domova a 1844. nešto više, 185 domaćinstava sa 1305 stanovnika. U to vreme Kučevo broji 124 kuće a Petrovac 152. Poimenični popis 13. jula 1863. registrovaće 261 domaćinstvo. A u tom periodu se beleže i prvi doseljenici Novog Boževca koji će biti i rodonačelnici postojećih rejona u selu. To su bili Ćosa, Tuleja, Panteleja, Golub, Avram i Mata. Krajem 19. veka je sve više trgovačkih radnji, zanatlija, kafana te je nastala potreba da se uradi urbanistički plan centra radi planskog formiranja čaršije, pijace, izgradnje crkve, škole, ambulante i apoteke. Odlukom Vlade Kraljevine Srbije 1896. godine Boževac je proglašen za varošicu sa pravom na organizovanjaj pijace i velikog seoskog vašara. 1901. godine se usvaja urbanistički plan sela. Trogodišnja škola počinje sa radom 1842. godine a prvi svešteni hram datira sa početka 18. veka i u funkciji je sve do kraja istog, a 1896. je završena i osveštana sadašnja crkva Sv. Apostola Tome. Postojeća zgrada škole je otvorena 1928. a 1964/65 su joj dorađena bočna krila i dobija sadašnji izgled. Pre rata 1912. godine selo ima preko 4.000 stanovnika, četvorogodišnju školu, poštu, telegraf i lekara. Između dva rata Boževac se razvija proizvodno i trgovinski tako da je proizvodnja i trgovina stokom bila u punoj ekspanziji. Zemljoradnička zadruga je osnovana 1924. a Fudbalski klub 1926. godine. Posle rata sve do 1956. godine Boževac je opštinsko mesto kada odlukom Vlade Srbije opština prelazi u Malo Crniće. Asfaltni put Boževac-Divan je rađen 1975. godine. Dom kulture je završen osamdesetih godina iako u njemu već 50 godina deluje kulturno umetničko društvo „Branko Radičević“. U poslednjih 20 godina su urađene velike razvojne akcije od opšteg značaja stanovništva i to komasacija zemljišta, telefonizacija u sopstvenoj režiji građana i izgradnja puteva. Boževac i dalje izgrađuje infrastrukturu za savremen i normalan život meštana.

## Demografija
U naselju Boževac živi 1479 punoletnih stanovnika, a prosečna starost stanovništva iznosi 44,6 godina (41,9 kod muškaraca i 47,2 kod žena). U naselju ima 510 domaćinstava, a prosečan broj članova po domaćinstvu je 3,51.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)